ગાંધીનગર ખાતે રહેતા પ્રવિણભાઇ રોહિતની દીકરી કલ્પના નડિયાદ શહેરમાં આવેલી દિનશા પટેલ બીએસસી નર્સિંગ કોલેજમાં રહી અભ્ચાસ કરતી હતી અને કુંદનબેન દિનશા પટેલ ગર્લ્સ હોસ્ટેલમાં રહેતી હતી. તા.11મી સપ્ટેમ્બર, 2017ના રોજ કલ્પના કર્મવીર સામ્રાજ્ય ફ્લેટમાં નવમા માળેથી પડતાં, મૃત હાલતમાં મળી આવી હતી. આ મામલે ટાઉન પોલીસ દ્વારા તપાસના અંતે છેલબટાઉ જય પંચાલની ધરપકડ કરાઇ હતી. હાલમાં આ કેસ રોજેરોજ ચાલે છે. પુત્રીની પ્રથમ પૂણ્યતિથિ નિમિત્તે લખેલા ચાર પાનાના પત્રમાં પિતાએ કહ્યું હતું કે, જય જેવા ભોગી માણસોથી દૂર રહેવું જોઇએ અને તેમનો શિકાર કરોડિયાની જાળમાં ફસાવા જેવો હોવાથી જીવ નીકળે જ છુટકો થાય છે. દારુ, જુગાર અને ઐયાશીના રવાડે ચડી ગયેલો આ હેવાન આજે પણ ડોક્ટરો, અસામાજિક તત્વો સાથે ઘરોબો ધરાવે છે. આ એક વર્ષમાં ઘણું ઘણું સહેવું પડ્યું છે. સમાજની વાતોથી લઇને, કોર્ટની લડતમાં આ પિતા થાક્યા છે, પણ પોતાના કાળજાના કટકાને પોતાનાથી દૂર કરનાર શખ્સને સજા મળે તે માટે લડી રહ્યા છે.